1. INTRODUZZJONI

L-istatistika uffiċjali dwar ix-xjenza, it-teknoloġija u l-innovazzjoni fl-Unjoni Ewropea hija bbażata fuq id-Deċiżjoni Nru 1608/2003 tal-Parlament Ewropew u tal-Kunsill tat-22 ta’ Lulju 2003 li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija.

L-Artikolu 5 tad-Deċiżjoni Nru 1608/2003 (“id-Deċiżjoni”) jeżiġi li l-Kummissjoni tippreżenta rapport lill-Parlament Ewropew kull 3 snin li jevalwa l-implimentazzjoni tad-Deċiżjoni. Dan hu l-ħames rapport ta’ implimentazzjoni li l-Kummissjoni ppreżentat lill-Parlament Ewropew u lill-Kunsill skont l-Artikolu 5. Ir-rapport jevalwa l-implimentazzjoni tal-azzjonijiet statistiċi individwali elenkati fl-Artikolu 2 tad-Deċiżjoni. Dawn l-azzjonijiet għandhom l-għan li jistabbilixxu sistema tal-informazzjoni statistika dwar ix-xjenza, it-teknoloġija u l-innovazzjoni li tappoġġa u timmonitorja l-politiki tal-UE. Ir-rapport primarjament ikopri l-iżviluppi mir-rapport preċedenti tal-2018.

Il-Kummissjoni timplimenta d-Deċiżjoni permezz ta’ miżuri regolatorji u ġbir tad-data volontarju fl-Istati Membri tal-UE u permezz tal-produzzjoni statistika tal-Eurostat stess.

Fl-2012, il-Kummissjoni adottat ir-Regolament ta’ Implimentazzjoni (UE) Nru 995/2012. Ir-Regolament ta’ Implimentazzjoni jistabbilixxi r-regoli għall-implimentazzjoni tad-Deċiżjoni u jiffoka b’mod partikolari fuq statistika dwar:

·ir-riċerka u l-iżvilupp (R&Ż);

·l-allokazzjonijiet tal-baġit tal-gvern għar-riċerka u l-iżvilupp (GBARD);

·l-innovazzjoni; u

·aspetti rilevanti oħra, jiġifieri r-riżorsi umani fix-xjenza u t-teknoloġija; il-privattivi; l-industriji b’teknoloġija avvanzata; u s-servizzi bbażati fuq l-għarfien.

Billi jispeċifika l-unitajiet statistiċi meħtieġa u l-istandards tar-rapportar uniformi, ir-Regolament ta’ Implimentazzjoni jagħmel l-istatistika tar-R&Ż u tal-innovazzjoni aktar armonizzata fl-UE, u jsaħħaħ ir-rabta ta’ din l-istatistika mal-istatistika Ewropea tan-negozju. L-istatistika miġbura saret data ta’ referenza kkwotata ħafna fil-monitoraġġ tal-politika tal-UE.

Id-Deċiżjoni u r-Regolament ta’ Implimentazzjoni tejbu l-istatistika tar-R&Ż u tal-innovazzjoni, u jgħinu fl-implimentazzjoni tal-azzjonijiet tal-UE li ġejjin:

·F’Ġunju tal-2010, il-Kunsill Ewropew adotta l-Istrateġija Ewropa 2020 għal impjiegi u tkabbir intelliġenti, sostenibbli u inklużiv. Waħda mill-ħames miri ewlenin tal-UE ta’ din l-istrateġija hi li jitjiebu l-kundizzjonijiet għall-innovazzjoni u r-R&Ż, biex sal-2020 jiżdiedu l-livelli tal-investiment ikkombinat fir-R&Ż mill-pubbliku u mill-privat għal 3% tal-PDG.

·Fil-Komunikazzjoni tas-6 ta’ Ottubru 2010 dwar l-inizjattiva ewlenija tal-innovazzjoni tal-unjoni, il-Kummissjoni pproponiet il-ħolqien ta’ indikaturi addizzjonali biex titkejjel l-intensità tar-R&Ż u dwar kumpaniji innovattivi li qed jikbru malajr. Ipproponiet ukoll il-ħolqien ta’ tabella ta’ valutazzjoni annwali tal-unjoni tal-innovazzjoni għall-monitoraġġ tal-progress ġenerali fil-prestazzjoni tal-innovazzjoni. Fl-2017 u l-2019 ittejbet it-Tabella ta’ Valutazzjoni tal-Innovazzjoni Ewropea, bl-użu ta’ aktar għarfien mill-“Istħarriġ Komunitarju dwar l-Innovazzjoni” (CIS) tal-UE. It-Tabella ta’ Valutazzjoni tal-Innovazzjoni Ewropea tal-2020 ġiet ippubblikata fit-23 ta’ Ġunju 2020. Id-data dwar ir-R&Ż u dwar l-innovazzjoni hi l-bażi għar-rappurtar tal-Kummissjoni dwar l-iżvilupp sostenibbli u dwar iż-Żona Ewropea tar-Riċerka. Id-data dwar in-nefqa fuq ir-R&Ż tintuża għal skopijiet ta’ kontabbiltà nazzjonali.

·Id-data dwar ir-R&Ż u dwar l-innovazzjoni hi l-bażi għall-analiżi tal-Kummissjoni tal-prestazzjoni tal-UE fix-xjenza, fir-riċerka u fl-innovazzjoni, ippubblikata fir-rapport tal-Kummissjoni “Science, Research and Innovation Performance of the EU” (SRIP).

Dan ir-rapport jevalwa l-implimentazzjoni tas-sistema tal-informazzjoni statistika dwar ix-xjenza, it-teknoloġija u l-innovazzjoni (STI). Il-Kapitlu 2 tar-rapport jiffoka fuq l-aktar żviluppi importanti fl-implimentazzjoni tal-miżuri. Il-Kapitlu 3 jkopri l-kwalità tad-data, u l-Kapitlu 4 jħares lejn l-ispejjeż u l-piż statistiku. Il-Kapitlu 5 jħares ’il quddiem lejn l-iżviluppi futuri.

2. L-AKTAR ŻVILUPPI IMPORTANTI MINN NOVEMBRU 2018

L-aktar żviluppi importanti fl-implimentazzjoni tal-miżuri minn Novembru 2018 permezz tal-Artikolu 2 tad-Deċiżjoni huma elenkati hawn taħt:

·Fis-27 ta’ Novembru 2019, il-Parlament Ewropew u l-Kunsill adottaw ir-Regolament (UE) 2019/2152 dwar l-istatistika Ewropea dwar in-negozju, li fost l-oħrajn ikopri l-istatistika Ewropea dwar ir-R&Ż u dwar l-innovazzjoni. Dan ir-Regolament se jirrevoka d-Deċiżjoni b’effett mill-2021. Impatt ewlieni tar-Regolament (UE) 2019/2152 hu l-integrazzjoni aħjar ta’ fergħat differenti tal-istatistika tan-negozju u ta’ sistemi differenti tal-produzzjoni tal-istatistika. Dan se jtejjeb il-kwalità tad-data u se jwassal għal produzzjoni aktar effiċjenti tad-data. Is-CIS u l-istħarriġ dwar l-impriżi tar-R&Ż ġew riveduti biex ikun żgurat li d-definizzjonijiet tagħhom ikunu konformi għalkollox mad-definizzjonijiet ġenerali stabbiliti fir-Regolament (UE) 2019/2152 u li jintużaw fl-istatistika Ewropea dwar in-negozju (pereżempju fir-Reġistru tan-Negozji għal Finijiet Statistiċi u l-Istħarriġ Strutturali tan-Negozju). Dan iżid il-konsistenza tar-riżultati u jnaqqas il-piż fuq ir-rispondenti billi tintuża mill-ġdid l-informazzjoni diġà disponibbli minn sorsi oħra. Barra minn hekk, l-allinjament ma’ ġabriet tad-data rilevanti oħra u ma’ standards tal-kontijiet nazzjonali jagħmilha aktar faċli biex id-data dwar ir-R&Ż u dwar l-innovazzjoni tintuża fir-rapporti trasversali.

·L-istatistika Ewropea dwar ir-R&Ż u l-GBARD huma konsistenti mal-linji gwida tal-“Manwal ta’ Frascati – Linji Gwida għall-Ġbir u r-Rappurtar dwar ir-Riċerka u l-Iżvilupp Sperimentali” tal-OECD. B’hekk ikun jista’ jsir tqabbil internazzjonali lil hinn mill-UE. Fl-2015, l-OECD ħarġet verżjoni ġdida tal-Manwal ta’ Frascati (FM2015). Sussegwentement il-Eurostat, b’kooperazzjoni mill-qrib mal-Istati Membri, adatta l-ġabriet tad-data tiegħu bl-istatistika dwar ir-R&Ż u l-GBARD biex jiżgura allinjament kontinwu mal-linji gwida tal-FM2015. Il-Eurostat żviluppa linji gwida metodoloġiċi għal kwistjonijiet meta l-FM2015 iħalli għażliet bejn alternattivi differenti jew spazju għal interpretazzjoni. Dawn il-linji gwida metodoloġiċi se jiffaċilitaw aktar il-komparabbiltà tal-istatistika dwar ir-R&Ż u l-GBARD fost l-Istati Membri tal-UE.